FI Euroopan unionin virallinen lehti C 135/4

Kuulemismenettelystä vastaavan neuvonantajan loppukertomus (1)

Japanilaisille autonvalmistajille toimitetut matkustajien turvajärjestelmät

(Asia AT.39881)

(2018/C 135/04)

Komissio käynnisti 4. huhtikuuta 2016 neuvoston asetuksen (EY) N:o 1/2003 (2) 11 artiklan 6 kohdan ja komission asetuksen (EY) N:o 773/2004 (3) 2 artiklan 1 kohdan mukaisen menettelyn, joka koski yrityksiä Tokai Rika (4), Takata (5), Autoliv (6), Toyoda Gosei (7) ja Marutaka (8) (yhdessä ’osapuolet’).

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen (9) ja sovintoehdotusten (10) jälkeen komissio antoi väitetiedoksiannon 26. syyskuuta 2017. Väitetiedoksiannon mukaan osapuolet osallistuivat yhteen tai useampaan Euroopan unionin toiminnasta tehdyn sopimuksen, jäljempänä ’SEUT-sopimus’, 101 artiklan ja ETA-sopimuksen 53 artiklan neljästä yhtenä kokonaisuutena pidettävästä jatkuvasta rikkomisesta. Rikkomiset koskevat tiettyjen matkustajien turvajärjestelmätuotteiden toimituksia japanilaisten autonvalmistajien henkilöautoihin.

Vastineissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan nojalla, että väitetiedoksiannossa oli otettu huomioon niiden tekemien sovintoehdotusten sisältö.

Komission päätösluonnoksessa todetaan, että osapuolet ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla yhteen tai useampaan neljästä yhtenä kokonaisuutena pidettävästä jatkuvasta rikkomisesta, jotka koostuivat useille ETA-alueella toimiville japanilaisille henkilöautojen valmistajille toimitettujen tietynlaisten turvajärjestelmien (turvavyöt, turvatyynyt ja/tai ohjauspyörät) hintojen koordinoinnista ja markkinoiden jakamisesta heinäkuun 2004 ja heinäkuun 2010 välisenä aikana.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (11), katson, että kaikkien osapuolten menettelyllisten oikeuksien tosiasiallista toteutumista on kunnioitettu tässä asiassa.

Brysselissä 21. marraskuuta 2017. Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Tokai Rika Co., Ltd.

(5) Takata Corporation.

(6) Autoliv Inc. ja Autoliv Japan Ltd.

(7) Toyoda Gosei Co., Ltd.

(8) Marutaka Co., Ltd.

(9) Sovintoneuvottelut käytiin heinäkuun 2016 ja toukokuun 2017 välisenä aikana.

(10) Osapuolten sovintopyynnöt toimitettiin […].

(11) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).